钦定古今图书集成/明伦汇编/氏族典/第043卷 > 《四川总志》 > 裨灶
## 钦定古今图书集成/明伦汇编/氏族典/第043卷 > 《四川总志》 > 裨灶

按《春秋臣传》：灶，郑大夫也，好言灾异。襄公二十八年，
灶曰：“今兹周王及楚子皆将死岁，弃其次而旅于明
年之次，以害鸟帑。”周楚恶之。十二月甲寅，灵王崩。乙
未，楚子昭卒。昭公九年夏四月，陈灾。灶曰：“五年陈将
复封，封五十二年而遂亡。”十年正月，有星出于婺女。
灶曰：“晋君将死。”后七月，晋侯彪卒。十七年冬，有星孛
于大辰，西及汉。灶言于子产曰：“宋、卫、陈、郑将同日火。
若我用《瓘斝》玉瓒，郑必不火。”子产弗与。明年五月，宋、
卫、陈、郑皆火。灶曰：“不用我言，郑又将火。”郑人请用之，
子产不可。子太叔曰：“宝以保民也。若有火，国几亡，可
以救亡。子何爱焉？”曰：“天道远，人道迩，非所及也。灶焉
知天道？是亦多言矣，岂不或信。”遂不“与，亦不复火。”